和宇文漢州乞房樓記詩
作者：魏了翁
朝代：宋

paragraphs: 房公胸中妙刀尺，翦刻玻璃貯寒碧。
今侯著樓於其上，竹色荷光得良覿。
詩來殷勤問故侯，別日雖賒情轉密。
因思當年飛蓋遊，鷗鷺不驚潛鯉出。
春濃雪絮人影亂，秋老雲松半天屹。
蘇公二十四橋月，尚愛西湖風月夕。
江山好處餘戀嫪，縱不即人人自即。
况今簷撩雲與齊，激楚高歌友朋集。
向來寒乞翻自嗤，詩掃黄泥已無迹。
功名老我後加鞭，文字餘人先奪席。
欲搜萬象供刻畫，自有此湖難此筆。
終當爲君記斯遊，摹寫蒼顔真六一。